Peter Skaarup (DD), 2024-01-18:
Tak for ordet.
Forslagsstillerne ønsker med det her beslutningsforslag, at regeringen inden udgangen af indeværende folketingsår skal fremsætte et lovforslag, der opstiller en målsætning om, at minimum 70 pct. af ikkeintegrerbare udlændinge skal udvises.
Og i den forbindelse opstiller man jo så nogle pejlemærker, som bl.a. skal være nogle kriterier for, at man skal udvises af Danmark, hvis man er kommet her til landet efter 1983, enten som flygtning eller som familiesammenført, eller man er født her i landet af forældre, som enten er kommet hertil som flygtninge eller familiesammenførte, og at man f.eks. i den sammenhæng ikke har gennemført forskellige integrationsprogrammer, altså at man ikke har bestået en danskprøve på et vist niveau, eller at man f.eks. har fået en fængselsstraf.
Så der er på den måde nogle kriterier for, for hvem det gælder at man skal udvises.
I Danmarksdemokraterne går vi ind for en stram og konsekvent udlændingepolitik, og det betyder, at vi skal stramme op i forhold til den politik, som regeringen fører.
Og det betyder også, at vi skal stramme op, i forhold til hvem der kommer til Danmark, og at vi også skal føre en konsekvent politik, i forhold til hvem der kommer herfra, altså hvem der bliver udvist af Danmark.
Derfor deler vi selvsagt også forslagsstillernes intention om, at flere udlændinge skal forlade Danmark, hvis ikke de tager danske værdier til sig og ikke bidrager til samfundet.
Hvordan bidrager man til samfundet?
Ja, det kan f.eks. være ved hjælp af arbejde, og det kan være ved hjælp af uddannelse.
Vi vil gerne belønne den gode opførsel, men vi vil i hvert fald ikke belønne den dårlige opførsel, og der er jo, som vi ved, og flere ordførere har også været inde på det, desværre talrige eksempler på, at der er folk, der ikke følger det, vi gerne vil, nemlig at man skal tage de danske værdier til sig, hvis man er i Danmark, eller hvis man kommer til Danmark.
Faktisk er det med det her forslag sådan, at det er et forslag, der i sin tid og stort set enslydende er blevet fremsat af hr. Kristian Thulesen Dahl fra Dansk Folkeparti og fru Inger Støjberg, som jo i dag er formand for Danmarksdemokraterne, og når jeg siger det, ved de fleste også godt, at det selvsagt betyder, at vi støtter det her forslag, og at vi synes, det er et fornuftigt forslag, fordi vores formand i sin tid har stået som medforslagsstiller på forslaget.
Så når både hr. Kristian Thulesen Dahl og fru Inger Støjberg har været initiativtagere til sådan et forslag, er det da supergodt, at Dansk Folkeparti har fremsat det.
Så vi er positive over for det, og vi ønsker, som jeg også sagde til ministeren, at man får skærpet de her udvisningsregler hellere i dag end i morgen, men som jeg hører ministeren, er det jo desværre sådan, at det heller ikke bliver i morgen, og at det måske kan vare et par år, før der kommer til at ske noget på det her område.
Det er ikke ret godt.
Man har jo sådan set nogle forslag liggende klar.
Vi er selv blevet præsenteret for nogle af dem i forskellige sammenhænge, og vi har også spurgt til det, og jeg tror også, at ministeren er klar over, at vi med en række spørgsmål har prøvet at få lokket ministeren lidt på banen.
Men hver gang kommer svaret, at ja, man mener det måske, men at man ikke rigtig ved, hvornår der sker noget.
Kom i gang, regering – det er budskabet herfra – og se at få lavet det, som er rettidig omhu, nemlig at man, hvis man som udlænding kommer til Danmark og man ikke opfører sig ordentligt og laver kriminalitet, så selvfølgelig ikke skal blive hængende.
Og regeringen skal heller ikke medvirke til at sidde på hænderne, sådan at lovgivningen ikke bliver strammet, hvilket jo så betyder, at man kan blive hængende.
Et område, vi i den forbindelse kunne pege på, er den såkaldte trappestigemodel, og det lyder meget teknisk, men det er jo faktisk er område, som regeringens ministre, i hvert fald i den tidligere regering, har været glade for at tale om.
Det er jo sådan set humlen i det her, altså at der er folk, der laver kriminalitet i Danmark, men at de, fordi de nu har været i Danmark i en lidt længere periode end et år eller to, så kan få lov til at blive hængende, og at de ikke bliver udvist, selv om de altså har lavet den form for kriminalitet.
Se da at komme i gang med at få fjernet den trappestigemodel eller få den ændret eller få den strammet.
Lad os komme i gang med arbejdet, og jeg ved ikke, om det er Moderaterne, eller det er Venstre eller Socialdemokratiet, der bremser det.
Det kunne jeg da godt tænke mig at få nogle svar på heroppefra, men der er i hvert fald nogen, der bremser det, for der sker ikke en pind fra regeringens side på det her område.
Så se at komme i gang, regering, og udvis rettidig omhu for en gangs skyld.